ইইউ জোটের মূলনীতি হলো সদস্য দেশগুলোয় জোটের নাগরিকদের অবাধ বিচরণ, পূর্ণাঙ্গ নাগরিক অধিকার নিশ্চিতকরণ, পণ্যসেবার শুল্কমুক্ত বাণিজ্য ও ইউরোপীয় আদালতের অধীনতা মেনে নেওয়া। এর একটি বাদ দিয়ে অন্যটি ধরে রাখার কোনো সুযোগ নেই। যুক্তরাজ্য ইইউ নাগরিকদের অবাধ বিচরণ চায় না। ইইউ আইনের অধীনতাও চায় না। কিন্তু পণ্য ও সেবার শুল্কমুক্ত বাণিজ্য-সুবিধা ধরে রাখতে চায়। এখানেই আসল বিপত্তি। কারণ, এই সুবিধা বন্ধ হলে যুক্তরাজ্যে দ্রব্যমূল্য বেশ বাড়বে। বিনিয়োগ কমে যাবে। বহুজাতিক কোম্পানিগুলোর অন্যত্র সরে যাওয়ার ঝুঁকি তৈরি হবে। এতে দেশটির অর্থনীতির মারাত্মক ক্ষতি হবে বলে আশঙ্কা করা হচ্ছে। আবার ইইউ জোটভুক্ত স্বাধীন আয়ারল্যান্ডের সঙ্গে যুক্তরাজ্যের অংশ নর্দার্ন আয়ারল্যান্ডের সীমান্ত ব্যবস্থাপনা নিয়েও তৈরি হবে বিরাট জটিলতা। আইরিশ স্বাধীনতাকামীদের সঙ্গে সম্পাদিত শান্তিচুক্তি অনুযায়ী এই সীমান্ত সব সময় উন্মুক্ত রাখবে বলে চুক্তিবদ্ধ যুক্তরাজ্য সরকার।